**8 класс. Дарган мез. 06. 02. 15 дус.**

**Тема:**Ца журала члентачил союзуни ва илдачил багьлабирнила ишараби.

**Дарсла мурад:** ца журала члентачил багьлабирнила ишараби мурт кадалтутил аргъахъес.

**Чебаъла ваях1:**таблицаби.

**Дарсла башри:** 1. Класс дарсличи х1ядурбарес.

 2.Лебил классличи бях1чиаибси хьарбаъни (фронтальный опрос).

Сегъунти члентас ца журала членти или бик1ара?

Чули ца суайс жаваб лугути ца девличи хъаряхъибти члентас.

Сегъунти предложениела членти дак1ес дирара ца журала диубли?

Лерилра предложениела членти.

Х1янчизартани авлахъличирад картошка, капуста, набадури цаладяхъиб (объект).

Дубуртачиб, диркьаличиб, шила кьакьурбазиб зумаси дирихь т1инт1биуб ( аги-кьяйда).

Дудеш, неш, халаси узи, рузи авлахъличибад чарбухъун ( подлежащее)

Бац гьаббак1иб ва алавчарли ц1ябти кьакьурбачи х1ербизур (сказуемое).

**3.Сагаси тема: Ца журала члентачил союзуни ва илдачил багьлабирнила ишараби.**

Дугьбала чебкад х1янчи: макьала, т1авусуни, гьинта, ханжа ц1яйхъ, к1ух-ала.

Параграф 34-35 делч1ес.

Доскаличи ва тетрадунази предложениеби делк1ес.

Вац1ализир г1яяркьянани гурда, бец1 ва г1яра кадушиб.

Тукейзи жузира, тетрадунира, кьаламтира кадухиб.

Х1янчилабад я узи я рузи чарх1ебухъун.

Дебали буг1ябиуб, амма дях1и х1ебариб.

Нушачи г1ях1ли бак1ибгу, жявли арбякьун.

Х1ева асибси х1ед ах1енну, наб саби.

Гьачам вишт1си висулри, гьачам дукарик1улри.

Нушала класслизир дигалли суратуни, дигалли таблицаби, дигалли бях1ла газетаби лер.

Предложениеби делк1и г1ергъи, чум журала союзунани дигьил бурес.

Ца журала членти цализи ца дилгьули дирар х1ябал журала союзунани:

Цах1надихъути: ва, -ра-ра, я-я;

Къаршидурцути: амма, -ну, -гу;

Дек1ардирути: я, яра.

Ца журала членти запятаяличил дек1ардиру, интонацияличил дигьи диалли:

Нушала анхълизир дашар г1инцби, хъярби, кякянти.

Союз амма, -ну, -гу лер диалли:

Нуни унза абхьирагу, кьяп1дарра. Жуз х1ела ах1енну, дила саби.

Дурх1ялис дуравхъес дигулри, амма нешли х1ерхьиб.

Союз –ра-ра к1иличиб имц1али тикрарбиули биалли:

Г1ялира, Г1ямарра, Рашидра школализи барх башулри.

Запятаяличил дек1арх1едиру, илди к1елцун диалли:

Дила халаси узи шагьарлизив уч1ули сай.

Ц1удара дирихьли дубурти ва авлахъуни к1ап1дариб.

4. Х1янчи 96 мух1лиличил.

Х1янчи 98 белк1личил.

 Г1яг1ниси мерличи запятаяби кадалтули, чеббелк1ес.

5. Кагахъни. Суалтас жавабти.

Чум журала союзунани цализи ца дилгьули ца журала членти?

Мурт дек1ардиру илди запятаяличил?

Мурт ках1ебалта запятая ца журала члентар предложениелизи?

6. Хъули х1янчи: параграф 34-35, х1янчи 97.

**8 –ибил класслизиб**

**барибси гьаргси дарсла план**

**Тема: « Ца журала**

**члентачил союзуни ва**

**илдазир багьлабирнила**

**ишараби»**

 **Учитель: Мирзамагомедова А.М.**

**2019-2020 д.**

**Газимбеглис**

Х1ябмузан музурбарти

Х1яна лявгьнал гьалав

Ак1уб, бик1ар, ца урши

Кьякьлизибси махьилав.

Ил адам алк1ул манзил

Савли дугири, бик1ар,

Х1екьаличил Х1ябдяргъи

Х1язтабиркьулри, бик1ар.

Махьила чедив малайк

Балгна уч1ули урги,

Алк1усилис пагьмурти

Пешкешдирули урги.

Ак1убли уили сай

Бебк1аагар далайчи.

Лебил ах1енну далай

Жагаси илалайчиб.

Далай бархьдешличила

Бархьтасцун г1ях1билзуси,

Х1ебилшуси ламиван

Нурана парчбик1уси.

Уч1ули х1ябкубтани

Урк1и марти дигайлис,

Уч1и ил зайик1ули

Дуклумарти жагьдешлис.

Жагьдеш, ил ахъуцили

Ахъих1и арукибти,

Хъуц1руми дит1ак1или,

Зантли дяг1ударибси.

Игитунас г1ярипван,

Гапик1ули хъубзурас

Гьала х1еблис чат1аван,

Уч1ули дудешунас.

Шалг1евухъун ил урши

К1ел манзилла ургайчив.

Улкала ялкан гами

Уархуси майдайчив.

Вирх1ейри сабурбарес

Виаллири ишбарх1и.

Далайличир долларти

Черях1дируси барх1и.

Сабур севан бирусив,

Алжаналра бирцалли,

Ахъанай хъямбарили,

Хъирхъа ясирбурцалли?

Умурайбат Х1ясанова Мик1х1ила ши.

**Рушбат.**

Г1ергъити замунтазиб

Ц1ергьбиубли гулаван,

Уктемли лебри кьалли,

Улка бих1уси ханван.

Х1уни гьава биг1ила,

Ч1акала гьуц1 бетахъиб.

Ахъанайла лусенти

Авлахъла къянба дуциб.

Х1ези умхьни дикила,

Ургуба вацна биц1иб.

Дег1нубала капарай

Улаван т1ярхъбадбариб.

Х1ела хужаимтала

 Х1едег1алра хъу духъар.

Х1у агартала арши

Дег1аллира х1едухъар.

Х1у дуклаб бихусилис

Х1ядурли саб утара.

Х1у янашаб биадли,

Пил бетарар житара.

Х1ела агьлула г1яйнир

Г1яргали дузаб лерху

Мургьи убях1барили,

Маршавли багьа сарху.

Гьимх1евк1есара Аллагь

Х1ела усалдешличи.

Х1у гьалмгъбуцибтала

Агарти инсапличи.

**Н. Х1япизовлис.**

Адамдеш дахъдаили,

Адамтачил валгунси.

Х1урмат халабаили,

Халкьли гьалавихьибси.

Манзилла х1якимдешлис

Х1ялалдеш х1едицибси,

Хамдешлара х1елара

Урга х1яри белшунси.

Зегъала г1евдугьлизир

Г1якьлулис дебшдарибси.

Зилантала х1уреба

Х1ед г1елабад бикибси.

Г1ях1лас гьаргти къапура

Къараулагар х1ура.

Даргала минализив

Х1у левнилис баркалла.

Баркалла х1езир дерти

Багьадурла лишантас.

Илди г1ерасахъибти

Х1ела хабарла шантас.

Х1ела г1ядатла ц1елда

Ахъли ах1ен урх1лайчиб,

Амма х1у ахъси сайри

Лебилра чебях1тачив.

Х1у агарли къайдикиб

Г1инкъурбазир къакъбуни.

Сагурбазир сяйдиуб

Шарабла урунжуни.

**Бархьдеш.**

Барх1и х1яйна буч1уси

Х1у дила жузламари.

Черх1ералк1ахъи рикул,

Шаласи кьибламари.

Х1у дила малаикри

Мар ах1и х1ебурахъул.

Х1ярамдешла урунжла

Пигьала х1ебужахъул.

Х1у дила къараулри

Къалпчибази ралтахъул,

Дебш ч1умаси ярагъри

Х1ебуути буахъул.

Х1унт1ена байрахъ сабри

Балуй някълаб бихуси.

Царугагар дергълизиб

Чедибдеш сархахъуси.

Вярг1ибсилис ц1агъуна,

Милигсилис кьац1гъуна.

Х1у х1ебиадри Дунъя

Биишира сегъуна?

Кьисматли наб х1ечил барх,

Бирсили саб ца гьуни.

Х1ебиалли нугъунтас

Х1едургар бунагьуни.

24.01.2005 дус. Мик1х1и. У.Х1ясанова.